Serbscy wjesnjanosća wobkrućeni a Marko Kliman wuzwoleny
Pančicy-Kukow (SN/MWj). W gmejnach zarjadniskeho zwjazka Při Klóšterskej wodźe wostanje nastupajo čoło komuny tež po wčerawšich wólbach hač na jedne wuwzaće wšitko při starym. Dokelž dotalny Chróšćanski wjesnjanosta Maćij Brycka hižo kandidował njebě, bě Marko Kliman za CDU jenički kandidat. Přemóžaca wjetšina 87,2 procentow wolerjow spožči jemu swoju dowěru. Druzy móhli sej tež Katarinu Jurkowu (8 hłosow), Krystofa Kokerta (7) abo Maćija Brycku (5) jako wjesnjanostu předstajić a napisachu jich mjeno do swobodneje linki hłosowanskeho lisćika. „Dokelž běch jenički kandidat, bě realistisce wočakować, zo mje wuzwola. Njejsym pak z tym ličił, zo budźe wuslědk tak jasny. Tuž so ćim bóle wjeselu“, praji nowy Chróšćanski wjesnjanosta Marko Kliman. W Ralbicach-Róžeńće zawěsći sej jenički kandidat Hubertus Ryćer (CDU) 91,9 procentow hłosow. Připisali pak su wolerjo tež mjeno Tomaša Bjeńša (15 hłosow), Clemensa Poldraka (9) a Gabriela Krawca (4).
ron_Latn szl_Latn